Lerena sal wel (later) 'n titelkans kry | Netwerk24
Deur Michael Green 14 April 2021 07:36
Kevin Lerena sal glo wel sy kans kry om vir die Wêreldboksraad (WBR) se bridgergewigtitel te boks, hy sal net 'n bietjie moet wag.
Kevin Lerena kan voor die einde van vanjaar vir die WBR se bridgergewigtitel boks. Foto: Gallo Images
Die WBR het onlangs tot Lerena se ontsteltenis aangekondig dat Oscar Rivas van Colombia en Bryant Jennings van Amerika op 18 Junie vir die nuwe gewigsafdeling se titel gaan baklei.
Natuurlik moes dit Lerena gewees het wat teen Rivas moes boks, want hy is ná Rivas nommer twee op die ranglys met Jennings nommer drie.
Maar nou ja, die boksowerhede het hul eie manier van dinge doen en om die een of ander rede moet Rivas en Jennings weer teen mekaar boks.
Weer? Inderdaad, ja. Hulle het in Januarie 2019 as swaargewigte teen mekaar geboks met Rivas wat toe met 'n tegniese uitklophou in die 12de ronde gewen het.
Jennings het daarná ook met punte teen Joe Joyce verloor, so 'n mens wonder waarom hy nou juis 'n titelkans moes kry.
Oscar Rivas (links) se enigste nederlaag in 28 beroepsgevegte was teen die hoogaangeskrewe Brit Dillian Whyte. Hier het hy Whyte in die negende ronde van hul geveg in 2019 platgeslaan, maar Whyte het opgestaan om met punte te wen. Foto: Getty Images
Die 36-jarige veteraan was op sy dag 'n heel goeie bokser, maar oortuigende nederlae teen manne soos Wladimir Klitschko en Luis Ortiz het hul tol geëis.
Gelukkig vir Lerena het die WBR hom nou laat weet dat hy binne 90 dae ná die geveg tussen Rivas en Jennings teen die wenner 'n kans moet kry.
Dis goed en wel, maar Lerena was self in Desember 2020 laas in die kryt toe hy Patrick Ferguson van Amerika met 'n tegniese uitklophou verslaan het. Die man kort dringend 'n opwarmingsgeveg voordat hy heel waarskynlik teen die gedugte Rivas te staan gaan kom.
Daar was nou al 'n paar keer sprake van gevegte vir Lerena, maar met die gewag vir die WBR om besluite te neem, het daar niks van gekom nie. Nou sal Lerena egter op die een of ander manier die roes moet probeer afskud.
Hy sal waarskynlik binnekort van sy Internasionale boksorganisasie (IBO) junior swaargewigtitel afstand doen omdat hy nou in die swaarder gewigsafdeling gaan baklei.